google/wiki40b huggingface dataset:
All Together Now

Bakgrunn

Når McCartney deltok i slekts sammenkomster hvor barn var tilstede, hendte det at han spilte en barnevennlig sang ved navn «Jumping Round the Room». Det var en typisk sang hvor barn ble aktivisert til å gjøre det teksten la opp til. Dersom teksten eksempelvis lød, «hopp rundt i rommet» eller «legg deg på magen», så gjorde barn nettopp det mens de sang sammen.  Da McCartney lagde «All Together Now», tenkte han på den doble betydningen av strofen, nemlig at «akkurat nå er vi her alle sammen» og de situasjoner hvor utøveren oppmuntrer publikum til å synge med i en sang, og sier «all together now!!». I versene blir tall, bokstaver og farger ramset opp. Tittelen «All Together Now» blir sunget 47 ganger, og mot slutten blir tempoet skrudd opp. For det meste er det McCartney som synger, men ikke i mellomversene. George Harrison synger «Bom bom bom bompa bom», mens John Lennon tar seg av «sail the ship», «chop the tree» og «skip the rope».

Innspilling

George Martin var ikke tilstede i Abbey Road Studios 12. mai 1967 da gruppen spilte inn ni tagninger av «All Together Now». Men lydtekniker Geoff Emerick var på plass slik at sangen ble festet til teip. Etter all sannsynlighet er det McCartney selv som spiller den akustiske gitaren som starter sangen. Ellers inneholder den instrumenter som bass, ukulele, munnspill, trommer, stortromme, triangel og valthorn (sistnevnte høres spesielt helt i slutten). Det er foreløpig ikke loggført hvem som spiller de forskjellige instrumentene.

Yellow Submarine Soundtrack

I 1999 kom Yellow Submarine Soundtrack ut. «All Together Now» var blant de femten sangene som ble med. Det som var blitt gjort der, var at de opprinnelige firesporsteipene hvor de hadde spilt inn grunnkompene, ble hentet frem og lagt ut på datafiler sammen med de øvrige pålegg. Av den grunn kom alle instrumenter og sangstemmer mer tydelig frem.
Lugou Qiao

Lugou Qiao (forenklet kinesisk: 卢沟桥; tradisjonell kinesisk: 盧溝橋) også kjent som Marco Polo-broen, er en berømt steinbro over elven Yongding He, og ligger 15 km sørvest fra Beijings sentrum, i byprefekturet Fengtai.
Jumnos roylei

Utseende

En middelsstor (opptil 27 millimeter), blankt grønnlig metallisk gullbasse uten horn på hodet. Pannen er flat og rektangulær. Kroppsformen er litt flat, bredest ved "skuldrene", dekkvingene har oftest et par gulaktige flekker. Beina, særlig frambeina, er ganske lange.

Levevis

Denne arten er en aktiv flyger som for det meste holder seg høyt oppe i trekronene.

Utbredelse

Arten er utbredt i Nepal, Bhutan og det nordlige India.
Ben Shepherd

Biografi

Shepherd ble født på en amerikansk militærbase på Okinawa i Japan. Senere flyttet familien til Texas og til Bainbridge Island i Washington. I barndommen var han med i flere punkband. Etter ungdomsskolen begynte Shepherd å jobbe sammen med Nirvana. Dette inspirerte ham til å bli musiker.

Soundgarden (1990–1997)

Shepherd ble medlem av Soundgarden i 1990 da Jason Everman sluttet i bandet. Ben ble etter hvert veldig viktig for bandet på deres nye album Badmotorfinger der han hjalp til på sangene Somewhere og Jesus Christ Pose.
I 1994, på deres mest populære album Superunknown, sang han solo i sangen Half som var en veldig eksperimentell sang.
I 1996 ble Soundgardens siste studioalbum Down on the Upside gitt ut, hvor han bl.a hjalp til med å skrive sangene «Zero Chance», «Dusty», «Ty Cobb», «Never Named», «Switch Opens», og «An Unkind». «Ty Cobb» er den eneste sangen sammen med Jesus Christ Pose som ble utgitt som singel fra det albumet. I 1997 ble Soundgarden oppløst.

Hater (1993-Nåtid)

I 1993 startet Shepherd og Matt Cameron et sideprosjekt som ble kalt Hater, sammen med John McBain fra Monster Magnet. Det var det første albumet der Ben sang solo. Senere begynte han å jobbe på Haters' andre studioalbum The 2nd. Albumet ble gitt ut i 2005.

Wellwater Conspiracy (1997–1998)

Wellwater Conspiracy ble startet i 1997 av Matt Cameron, Ben Shepherd og John McBain. Shepherd var vokalisten på det første studioalbumet, men i 1998 sluttet han i bandet og Matt overtok som vokalist.
Armand Hammer United World College of the American West

Armand Hammer United World College of the American West er en av skolene til United World Colleges-stiftelsen. Skolen ble stiftet i 1982 av filantropen Armand Hammer. Skolen ligger i tettstedet Montezuma, like utenfor byen Las Vegas, i San Miguel fylke, New Mexico. Skolen sin administrasjon, to av internatene, kantinen, flere klasserom og fritidsarealer ligger i det gamle Montezuma Slott. Skolen som er en to-årig internatskole, har omtrent 200 elever fra rundt 90 forskjellige land.

Historie

Armand Hammer ønsket å åpne en skole for UWC-stiftelsen, og donerte en stor sum av sin private formue til dette formålet. Skolen ble innviet av daværende president i UWC-stiftelsen Prins Charles i 1982. Siden åpningen har omtrent 2500 elever fullført sin videregående utdannelse ved skolen. Det gamle Montezuma slott, som ligger sentralt på skolens område, sto i mange år tomt og forfallent, ble i 2001 totalrenovert og tatt i bruk av skolen.

Opptak

Opptak til skolen er basert på personlig motivasjon og akademiske resultater, uavhengig av etnisk, nasjonal, religiøs eller økonomisk bakgrunn. Elever søker opptak til UWC sine skoler gjennom hvert lands respektive nasjonalkomitéer, som igjen avgjør hvem som får plass. Elevene er mellom 16 – 18 år ved opptak. Praktisk talt alle elever har blitt tildelt stipender og legater for å dekke skolepengene. Disse stipendene og legatene er finansiert av tidligere elver, andre givere, forskjellige nasjonalkomitéer og utdanningstipender fra diverse statlige institusjoner. Den norske nasjonalkomitéen sender hvert år to norske elever til skolen.

Aktiviteter ved skolen

Alle elevene studerer for å få det anerkjente International Baccalaureate Diploma. Dette er et krevende undervisningsprogram på videregående skole nivå, hvor elevene velger seks eller sju fag fra bestemte faggrupper. Skolen legger stor vekt på at elevene skal aktivt delta i diskusjoner og prosjektgrupper som tar for seg internasjonale spørsmål.
Utenom det faglige programmet må elevene også delta i andre samfunnsnyttige aktiviteter. Eleven kan blant annet få avansert utdanning innen førstehjelp og delta i skolens søk og redningslag som deltar i redningsaksjoner etter behov i fjellområdene i det sørvestlige USA. Andre aktiviteter som tilbys er deltakelse i skogbrann forebyggende arbeid, leksehjelp til barn i området og besøkstjeneste til eldre og syke.
Gymnastikk under Samveldelekene 2018 – Individuell mangekamp turn menn

Individuell mangekamp i turn for menn under Samveldelekene 2018 ble arrangert 7. april 2018 i Coomera Indoor Sports Centre i Gold Coast i Australia.

Kvalifisering

Kvalifisering til mangekampfinalene ble bestemt ut ifra resultatene i lagkonkurransen. Hvert land fikk stille med inntil to utøvere i mangekampfinalen.
Teso (distrikt)

Teso var et av Kenyas 71 administrative distrikter, og ligger i den tidligere Vestprovinsen. I 1999 hadde distriktet 181 491 innbyggere, og distriktet har et areal på 559 km². Hovedstaden er Malaba.
Fylkesvei 4092

Fylkesvei 4092 går mellom Farbrot og Udestad i Farsund kommune. Veien er 5,7 km lang.
Frem til 2019 hadde veien betegnelsen Fylkesvei 669.
Hamilton H-47

Konstruksjon og utvikling

Hamilton Metalplane Company som gikk inn i Boeing i 1926 bygde noen av de første hel-metall fly i USA; H-45 og H-47, hvis vesentlig forskjell var en kraftigere motor.
Begge typene hadde skrog av corrugert -aluminium, lik Junkersfly. De hadde selvbærende vinger, bortsett fra et par parallelle stag fra skroget til vingene, nær skroget. Skroget hadde rette sider med store vinduer for pasasjerene i kabinen under vingen. Denne kunne nås gjennom en dør på høyre side bak, hvor det også var en mindre dør eller luke til bagasjerommet. Besetningen på to satt foran i kabinen, tlgengelig gjennom en luke i taket. Haleroret var konvesjonelt utformet med fast halehjul.
Både H-45 og H-47 hadde en enkel Pratt & Whitney 9-sylindret stjernemotor; H-45 hadde en 450 h/k  Wasp og H-47 en 525 h/k (390 kW) Hornet. Hornet gav 16 km/t høyere maksfart og noe høyere (3%) lastekapasitet til 1 043 kg.
Begge typer fløy første gang i 1928.  Begge kunne monteres op pongtonger. Alt i alt ble det bygget 25 H-45 og 21 H-47.

Flyet i bruk

H-45 og H-47 ble brukt  fra 1928 til  passasjer- og postfly innen USA.  Northwest Airways 
brukte i det minste ni fly. De ble introdusert på ruten Chicago-Minneapolis/St Paul fra september 1928.  Andre amerikanske selskaper brukte typen for både  passasjerer og frakt, som Coastal Air Freight og Condor Air Lines'.1928.  Other U.S. airlines to use the type for both passengers and cargo were Coastal Air Freight and Condor Air Lines . Wien Air Alaska brukte i det minste et H-45 på en rute fra Fairbanks til vestkysten og til Point Barrow
I løpet av 1930 brukte Isthmian Airways Hamilton på pongtonger  for en rute mellom Atlanterhavet og Stillehavet, som forbandt Cristóbal, Colón
og Balboa i Panamakanalsonen. Selskapet reklamerte med at denne 30-minutters tur var den «raskeste transkontinental service i North America».
En H-47 (opprinnelig bygget som H-45) ble overtatt av United States Army som UC-89 i 1942, men ble funnet uegnet til militært bruk og tatt ut av tjeneste i august 1943.
Den ble brukt i en film av Howard Hawks i 1939 «Only Angels Have Wings» som fløy post for «Barranca». Scenene i luften var uekte, alt opptak ble gjort på bakken.

Varianter

H-45 Wasp motor ~25 l
H-47 Hornet motor,  20 bygget.
H-47 Special 525 hp (390 kW) Wright Cyclone motor, forlenget til 18.4 meter en bygget"

Museale fly

Det finnes en  H-47  i flyvedyktig  tilstand, N879H ble auksjonert etter  restaurering  i januar 2010 og fløy sommeren  2010.

Ulykker og hendelser

Det nystartede Alaskan Airways, ledet av Carl Ben Eielson hadde nettopp anskaffet en Hamilton som under redningsoppdrag i Alaska den 29. november 1929 havarerte nord for Beringstredet og Eielson og hans mekaniker, Borland omkom.
Fotballaget Fart

Kvinnelaget

Fart har et kvinnelag i 1. divisjon. Det rykket opp i 2003, fordi laget har lykkes ved å samle de beste lokale jentespillerne, og er det eneste topplaget i Innlandet. Fra 2004 til 2007 spilte Fart uavbrutt i 1. divisjon. I 2006 greide ikke Fart å kvalifisere seg til fortsatt spill i 1. divisjon, men fordi Liungen trakk seg fra 1. divisjon ble Fart spurt om de ville fortsette i 1. divisjon. Året etter vant laget ligaen med 32 poeng, og rykket opp til Toppserien. Toppserieoppholdet ble kort og brutalt for Fart, som bare fikk ett poeng med seg fra oppholdet, en uavgjort hjemme mot Klepp takket være et hat-trick av Inger Helene Hafsahl Karset. Sesongen 2009 var Fart med i opprykksstriden fram til slutt, men etter uavgjort mot Alta i nest siste serierunde, ble begge lagene forbigått av Donn, som endte poenget foran Fart.
Fart har rykket opp to ganger til fra 1. divisjon, i 2011 og 2018. Toppseriesesongen 2012 endte med 22 tap på 22 kamper, som pr. 2018 fortsatt er rekord for svakeste sesong i Toppserien.

Herrelaget

Farts A-lag for herrer spiller i 4. divisjon. Fram til og med 2006-sesongen var Farts herrer det laget i Indre Østland Fotballkrets som hadde spilt lengst sammenhengende i 3. divisjon. Etter nedrykket til 4. divisjon slo A-lagene til Fart og Vang Fotballag seg sammen under navnet Fart-Vang foran 2007-sesongen. Samarbeidslaget rykket rett opp igjen til 3. divisjon, og det var på forhånd avtalt at ved et eventuelt opprykk var det Fart som skulle ha plassen i 3. divisjon. Dessverre ble det igjen nedrykk, og laget har spilt de siste to sesongene i 4. divisjon.
I 2010-sesongen var det lenge hard konkurranse om den ene opprykksplassen til 3. divisjon mellom Fart og Trysil. Trysil vant imidlertid begge de to internkampene lagene i mellom, og da var også opprykket avklart.
Ridabu IL blir sett på som Farts erkerivdal, mye på grunn av klubbenes geografiske beliggenhet i Vang.
Supporterklubben heter Grævlingberget.

Breddefotball

Fart har 24 lag på yngres nivå. Spillerne er for det meste fra Øvre Vang og Ingeberg.

Kjente spillere og trenere

Den mest kjente spilleren som har spilt for Fart er Thorstein Helstad, som forlot klubben før 1995-sesongen for å spille for HamKam. Han debuterte på A-laget som 16-åring.
Kristin Bekkevold var med da kvinnelandslaget tok gull i sommer-OL 2000. Etter flere år i Fart-trøya, spilte hun en årrekke for Asker Fotball. Etter oppholdet i Asker vendte hun tilbake til Fart, men trappet så ned satsingen og gikk til Brumunddal.
Lene Bredesen spilte i Fart før hun dro til Trondheims-Ørn i 2006. Lene har bestemt seg for å gi seg i Trondheims-Ørn etter 2010-sesongen, og avsluttet Trondheimsoppholdet med å spille cupfinale (tap 7-0 for Røa). Hvor Lene skal spille i 2011-sesongen er foreløpig ikke avklart; det kan bli Fart eller en Toppserieklubb på Østlandet.
Marius A. Overmo, June Holter m.fl. har aldersbestemte landskamper, og spiller / har spilt for klubben.
Tor Arne Granerud har tidligere trent klubben.
Min venn Balthazar

Bakgrunn

Filmen ble produsert av Mag Bodard, som i filmåret 1964 hadde hatt en suksess med Paraplyene i Cherbourg. Filmens regissør, Jacques Demy, var en erklært tilhenger av Bresson, og hadde tidligere brukt Elina Labourdette i Lola, som han hadde funnet i Bressons Damene fra Bologne-skogen.

Handling

Filmen følger livsløpet til eselet Balthazar i en fransk landsby. Først sees Balthazar da han drikker melk fra sin mors bryst. Han blir senere tatt i dåpen av Marie og hennes søsken. De skiller imidlertid lag når Marie vokser opp og faller for den ondsinnede, men attraktive Gérard, som bruker Balthazar for å levere post og brød. Han går deretter fra eier til eier, helt til han kollapser av utmattelse, og dør foran en hirde med sauer.

Analyse

Balthazar blir ofte analysert sammen med sin «søsterfilm» Den voldtatte (Mouchette, 1967), i og med at de er Bressons to siste sort-hvittfilmer, har hovedkarakterer som er ofre for menneskelig ondskap, og en handling lagt til den franske landsbygda. I tillegg begynner begge filmene med at hovedkarakteren for kjærlig omsorg fra sin mor, hvorpå denne raskt forsvinner, og blir fraværende fra resten av filmens narrativ. Hovedkarakterene dør begge ute i naturen: i Den voldtatte begår Mouchette selvmord ved å rulle ut i en dam, mens i Balthazar kollapser eselet ved en ås. Begge filmer har også blitt analysert som religiøse allegorier, sammenlignbare med korsveien.
Elektrisk sparkesykkel

Elektrisk sparkesykkel/El-sparkesykkel er et batteridrevet kjøretøy som har blitt enormt populært blant pendlere, byfolk og campingentusiaster etter at de nye regler om små elektriske kjøretøy blir likestilt med sykkel i april 2018. El-sparkesykkel er et praktisk og morsomt fremkomstmiddel

Elektrisk sparkesykkel i Norge

Det har i flere år eksistert store og tunge bensindrevne eller elektriske sparkesykkelen med blybatteri også kalt Goped eller El-Scooter. Disse har vært forbudt å benytte i det offentlige rom. Det begynte så smått i 2017 og komme elektriske sparkesykler med litiumbatteri på det Norske markedet. Disse er lettere og mindre sparkesykler og de blir ofte sammenlignet med Hoverboard/Segway. 
Før 10.april 2018 var det kun selvbalanserende små elektrisk kjøretøy som Hoverboard/Ståbrett og Segway som var lovlig å benytte i offentlig rom, men på grunn av nyutviklingen av de forskjellige typer små elektriske kjøretøy blant annet elektrisk sparkesykkel medførte dette mange spørsmål til veidirektoratet om hvilke regler som var gjelder for konkrete modeller. Da valgte regjeringen å likestilt alle små elektriske kjøretøy med sykkel i april 2018. Dette medførte eksplosjon i markedet og i dag kan du få kjøpt el-sparkesykler fra 6 kg og oppover.

Regler for bruke i offentlig rom

Loven sier følgende: 
Som sykkel regnes også elektrisk drevet kjøretøy for transport av en person (føreren). Innretningen må ha egenvekt ikke over 70 kg (inklusive batteri), bredde ikke over 85 cm, lengde ikke over 120 cm og konstruktiv hastighet[41 ikke over 20 km/t. Kjøretøy uten selvbalanserende teknologi tillates ikke å ha sitteinnretning. Kjøretøy som nevnt i dette ledd anses ikke som motorvogn etter vegtrafikkloven § 2. Det er påbud om at sparkesykkelen er utstyrt med frontlys, baklys, reflekser og signalhorn, men det kan gis unntak fra dette kravet der det ikke er monterbart.  Det er ingen krav om begrensninger i motorkraft, Ingen aldersgrense og det er ikke påbudt å bruke hjelm.
Ad fontes (bokserie)

Ad fontes var en bokserie med religionshistoriske tekster, utgitt av Gyldendal forlag fra 2000 til 2004 og redigert av Jan-Erik Ebbestad Hansen.
Ølfat

Ølfat (øltønne) er fat brukt til produksjon og levering av øl. Slike kan være av forskjellig type, størrelse og konstruksjon for å passe til forskjellige øltyper, lagrings- og leveringsmetoder. I britisk tradisjon skiller en hovedsakelig mellom keg og cask, hvor keg er for pasteurisert øl som tappes ved at kullsyre presser ølet ut, mens på cask er ølet upasteurisert og tappes ved hjelp av håndpumpe, elektrisk pumpe eller tyngdekraften.
I Norge har Finansdepartementet vedtatt at ølfat skal utstyres med nummer på skatteklasse, bryggeriets navn, og literinnhold.
Medisinsk metode

Medisinsk metode er den norske oversettelsen av det engelskspråklige begrepet health technology. Med metode forstås her alle tiltak for å forebygge, diagnostisere og behandle. En medisinsk metode omfatter i tillegg til selve prosedyren således bruk av teknisk utstyr og apparatur til undersøkelse og behandling, legemidler, pleie, organisering av tjenesten samt andre tiltak.
Ringsaker Orienteringsklubb

Stiftelsen

Torsdag 26. mars 2009 ble det holdt ekstraordinært årsmøte i Hein OL og Ringsaker OL. Navnet Ringsaker Orienteringsklubb ble valgt med 28 stemmer mot Hein/Ringsaker OKs 12 stemmer, Heins ene stemme og Mjøsen Orienteringslag som ikke fikk noen stemmer.
Korpiselkä

Korpiselkä er en tidligere finsk kommune i Viborgs län. Kommunen lå nord for innsjøen Ladoga. Korpiselkä hadde 3&503&3584&3 584 innbyggere i 1939.
Nesten hele Korpiselkä kommune ble avstått til Russland i 1944. Det som ble igjen av kommunen ble innlemmet i Tuupovaara kommune i 1946. Den avståtte delen av Korpiselkä ligger i dag i Suojarvi rajon i den russiske republikken Karelia.
Pepperrot

Pepperrot (Armoracia rusticana, syn. Cochlearia armoracia) er en staude i Korsblomstfamilien (som også inkluderer sennep, wasabi, brokkoli,
og kål).
Planta er sannsynligvis innfødt i sydøstlig Europa og vestlig Asia. Den er nå populært rundt verden. Den er opp til 1,5 meter høy, og dyrkes primært for den store, hvite, koniske roten.
Hel rot av pepperrot har knapt noen aroma. Når den blir kuttet eller revet derimot, produserer enzymer fra de avkuttede plantecellene sennepsolje, som irriterer slimhinnene i bihulene og øynene.
Friidrett under Paralympiske sommerleker 2016 – 400 meter menn

400 meter menn under Paralympiske sommerleker 2016 i Rio de Janeiro i Brasil ble arrangert på Estádio Olímpico João Havelange fra 8. til 17. september 2016.
En fremmed banker på (1990)

Handling

Patty og Drake er et ungt par som kjøper en gammel falleferdig villa i San Francisco. De bruker mye tid og alle sine sparepenger for å pusse opp det gamle huset. I tillegg til sin egen leilighet i annen etasje innreder de to leiligheter på grunnplanet. Utgiftene har de tenkt å dekke inn via å leie ut leilighetene. En av leilighetene leies ut til et asiatisk par, mens den andre leies ut til en tilsynelatende rik ungkar som kaller seg Carter. Han betaler imidlertid aldri depositum eller husleie. Etterhvert begynner de å høre underlige lyder fra leiligheten hans. Det hamres og bankes, dag som natt. Når Drake forsøker å konfrontere sin merkverdige leieboer oppdager han at han har skiftet ut låsen i leiligheten. Han tilkaller deretter politiet og truer med utkastelse, men loven står på leietagerens side. Livet til Patty og Drake forvandles til et sant mareritt.

Popularitet og økonomi

En fremmed banker på kan beskrives som en moderat publikumsuksess. Den innbrakte $45 millioner på verdensbasis, hvorav $29,4 millioner i USA. Den havnet på en 40-plass over de mest innbringende filmene i USA i 1990 og på 23-plass på verdensbasis.
Produksjonskostnadene har blitt estimert til $18 millioner.

Anmelderne

Filmen fikk blandet mottakelse av kritikerne, noe som gjenspeiles av at den har fått 46 % på Rotten Tomatoes. Den amerikanske filmanmelderen Roger Ebert gav den bare 2 av 4 stjerner, mens Leonard Maltin har gitt den 2,5 av 4 stjerner i sin Movie Guide.
De norske anmelderne var også noe blandet. VG og Aftenposten gav den terningkast fire, mens Dagbladet gav den tre.
Lavatunnel

En lavatunnel (eng. Lava tube) er en vulkansk grotte som dannes ved et vulkanutbrudd av lava med lav viskositet idet overflaten størkner og lar den indre lavaen flyte ut og danner et hulrom.
Lavatunneler finnes over hele jorden i vulkanske områder, for eksempel Island, Galápagosøyene og Tenerife. I størrelse kan de varierer fra under én meter og opp til flere meter i diameter. Surtshellir på Island, med en lengde på 1,97 km, var i lang tid ansett for å være den lengste lavatunnelen i verden, men det har i senere tid blitt oppdaget flere tunneler som er lengre enn denne. Den lengste lavatunnelen er Kazumura Cave på Hawaii, med en lengde på 65,5 km. Over 200 lavatunneler er i dag kjent.
Det antas at det også finnes lavatunneler på planeter og måner med vulkansk aktivitet.
Limassolsjøen

Limassolsjøen eller Akrotirisjøen er en grunn saltsjø på Kypros. Den er den største innsjøen på øya og ligger sørøst for byen Limassol på  Akrotirihalvøya i et område som tilhører de britiske suverene baseområdene Akrotiri og Dekelia. 
Innsjøen er blitt til ved en kombinasjon av platetektonisk aktivitet og avsetning av sedimenter, slik at det er dannet en  dobbelttombolo.
Innsjøen dekker en flate på 10,65 km² og er 1 meter på det dypeste. Mer enn halvparten av innsjøen er mindre enn 30 cm dyp. Den kan tørke inn enkelte somre.
Saltsjøen med tilhørende myrland har et rik plante og dyreliv. Det er et attraktivt våtmarksområde for fugl, inkludert trekkfugl. Årlig holder mellom 4 000 og 10 000 rosenflamingoer til her om vinteren. Andre arter som finnes her er traner, svarthalespove, munk. Saltsjøen regnes som et Ramsarvåtmarksområde av internasjonal betydning.
Punta Pariñas

Punta Pariñas (Punta Balcones) er det vestligste punktet på fastlandet av Syd-Amerika, beliggende på Stillehavskysten i provinsen Talara i regionen Piura, Peru.
BTR

BTR (russisk:БТР), fra Bronjetransportjor (russisk: бронетранспортёр) en serie med transportpanservogn eller pansrede personellkjøretøy laget i Sovjetunionen og senere i Russland.
Grått kilefly

Utseende

Et middelsstort (vingespenn 30 – 37 mm), lysgrått nattfly, forvingen av og til med rødskjær. Arten er lett å kjenne på de lysgrå forvingene med to svarte flekker. Forvingen er lysgrå med to svarte flekker: en på innersiden av ringmerket og en mellom ringmerket og nyremerket. Nyre- og ringmerkene har en smal, lys kant. Ytre mellomlinje er lys og jevnt krummet, området utenfor denne ofte litt rødlig. Bølgelinjen, langs vingens ytterkant, er smal og lys. Bakvingen er hvit.

Levevis

Arten finnes i skogkanter, i hager men også på åpne heier. Larvene lever på ulike busker, urter og gras. De voksne sommerfuglene flyr om natten i august – september og kommer gjerne til lys.

Utbredelse

Den er utbredt i Vest-Europa og Nord-Afrika. I Norge er den nokså vanlig på Sørlandet og Vestlandet, nord til Sør-Trøndelag, men det er få funn fra Østlandet.
Sony Center

Sony Center er en franchise-kjede som selger nesten bare Sony-produkter. Kjeden er uavhengig av, og drives ikke av Sony, men i samarbeid. Kjeden er verdensomspennende, men heter Sony Style i noen land. I Norge hadde kjeden åtte butikker over hele landet.